Alates Eesti liitumisest Euroopa Liiduga kuni 01. maini 2011. a kehtis kinnisasja omandamise üleminekuperiood, millega lubati Eestil ja veel kuuel uuel liikmesriigil kohaldada jätkuvalt õigusakte, mis piirasid põllumajandusmaa ja metsamaa omandamist. Üleminekuajal kehtinud kinnisasja omandamise kitsendamise seadusel (edaspidi nimetatud kehtiv KAOKS) oli kolm peamist eesmärki: esiteks, seada avaliku huvi seisukohast lähtuvad piirangud põllumajandus- ja metsamaa omandamisele, et vältida nende maade sattumist isiku kätte, kes ei oska või ei soovi seda vastavalt sihtotstarbele majandada, vältimaks nende maade ebamõistlikku tükeldamist või nende sihtotstarbe muutmist; teiseks viia kehtiv regulatsioon vastavusse Euroopa Ühenduse õigusega; ja, kolmandaks, julgeoleku kaalutlustel keelata isikul, kes ei ole Eesti ega lepinguriigi kodanik või juriidiline isik, omandada kinnisasja osal Vene Föderatsiooniga piirnevatel aladel ning teatud Eesti meresaartel (vt kehtiv KAOKS § 1 lg 1 ja seletuskiri kinnisasja omandamise kitsendamise seaduse eelnõu juurde, lk 1). Käesolevaks ajaks on eeltoodud üleminekuaeg lõppenud ning Riigikogumenetluses on uus kinnisasja omandamise kitsendamise seadus (edaspidi nimetatud uus KAOKS), mis toob võrreldes kehtiva KAOKS-iga olulisi muudatusi ning kaotab kinnisasja omandamisel mitmed senikehtinud piirangud.